“คลัง” เผยปิดลงทะเบียน “เราไม่ทิ้งกัน” เที่ยงคืนวานนี้ ยอดทะลุ 28.8 ล้านคน!
"กระทรวงการคลัง" เผยปิดลงทะเบียน "เราไม่ทิ้งกัน" เที่ยงคืนวานนี้ ยอดทะลุ 28.8 ล้านคน! 
"กระทรวงการคลัง" เผยปิดลงทะเบียน "เราไม่ทิ้งกัน" เที่ยงคืนวานนี้ ยอดทะลุ 28.8 ล้านคน!
23 เม.ย. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) โฆษกกระทรวงการคลัง เปิดเผยว่า เมื่อเวลา 24.00 น.วานนี้ (22 เม.ย.63)​ เว็บไซต์ www.เราไม่ทิ้งกัน.com ได้ปิดลงทะเบียนรับเงินเยียวยา 5,000 บาทเรียบร้อยแล้ว โดยมียอดผู้เข้ามาลงทะเบียนรวมทั้งสิ้น 28,849,725 คน
ทั้งนี้ กระทรวงการคลังจะทยอยตรวจสอบข้อมูลผู้เข้ามาลงทะเบียน หากเป็นไปตามหลักเกณฑ์ ก็จะเร่งโอนเงินเข้าบัญชีที่โดยเร็วที่สุด พร้อมยืนยันว่า คลังไม่ได้กำหนดว่า ผู้ที่ได้รับสิทธิ์จะต้องไม่เกินกี่ล้านคน หากผ่านเกณฑ์คลังก็จะช่วยเหลือทั้งหมด
ขณะที่ความคืบหน้าการจ่ายเงินเยียวยา 5,000 บาทนั้น มีการจ่ายเงินกลุ่มผ่านเกณฑ์ไปแล้ว 4.2 ล้านราย และในวันศุกร์ที่ 24 เม.ย.นี้ จะจ่ายเงินเพิ่มอีก 700,000 ราย แบ่งเป็น กลุ่มที่ขอข้อมูลเพิ่มเติม (สีเทา) ที่ให้ข้อมูลแล้วผ่านเกณฑ์ จำนวน 500,000 ราย และกลุ่มที่ไม่ผ่านการลงทะเบียน (สีแดง) ยื่นขอทบทวนสิทธิ์ แล้วผ่านเกณฑ์อีก 200,000 ราย โดยเป็นกลุ่มที่ตรวจสอบง่าย เพราะส่วนใหญ่มีใบอนุญาตในการประกอบอาชีพ
ส่วนกลุ่มที่ยื่นทบทวนสิทธิ์แล้ว แต่ข้อมูลยังไม่ชัดเจน กระทรวงการคลังจะส่งทีมพิทักษ์สิทธิ์ ลงพื้นที่จริงไปตรวจสอบและยืนยันตัวตนตามที่ลงทะเบียนไว้
นอกจากนั้น ในส่วนของผู้ที่ไม่ผ่านเกณฑ์กว่า 10.6 ล้านคน สามารถยื่นทบทวนสิทธิ์ได้ โดยยังไม่กำหนดวันและเวลาปิดยื่นทบทวนสิทธิ์ ผ่านทางเว็บไซต์ www.เราไม่ทิ้งกัน.com